CELEX: 62007TN0500
Language: el
Date: 2007-12-27 00:00:00
Title: Υπόθεση T-500/07: Προσφυγή της 27ης Δεκεμβρίου 2007 — Δημοκρατία της Βουλγαρίας κατά Επιτροπής

8.3.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 64/51
            
         Προσφυγή της 27ης Δεκεμβρίου 2007 — Δημοκρατία της Βουλγαρίας κατά Επιτροπής
   (Υπόθεση T-500/07)
   (2008/C 64/83)
   Γλώσσα διαδικασίας: η βουλγαρική
   Διάδικοι
   
      Προσφεύγουσα: Δημοκρατία της Βουλγαρίας (εκπρόσωποι: Anani Ananiev, Daniela Drambozova και Elina Petranova)
   
      Καθής: Επιτροπή των Ευρωπαϊκών Κοινοτήτων
   Αιτήματα της προσφεύγουσας
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει στο σύνολό της, δυνάμει του άρθρου 230 ΕΚ, την απόφαση C(2007)5256 τελ. της Επιτροπής, της 26ης Οκτωβρίου 2007, σχετικά με το εθνικό σχέδιο κατανομής δικαιωμάτων εκπομπής αερίων θερμοκηπίου, το οποίο κοινοποίησε η Βουλγαρία για το 2007 σύμφωνα με την οδηγία 2003/87/ΕΚ του Ευρωπαϊκού Κοινοβουλίου και του Συμβουλίου,
               επικουρικά, να ακυρώσει, δυνάμει του άρθρου 230 ΕΚ, την απόφαση C(2007)5256 τελ. της Επιτροπής, της 26ης Οκτωβρίου 2007, σχετικά με το εθνικό σχέδιο κατανομής δικαιωμάτων εκπομπής αερίων θερμοκηπίου, το οποίο κοινοποίησε η Βουλγαρία για το 2007 σύμφωνα με την οδηγία 2003/87/ΕΚ του Ευρωπαϊκού Κοινοβουλίου και του Συμβουλίου, κατά το μέρος κατά το οποίο καθορίζει τον συνολικό αριθμό αδειών εκπομπής,
            
         
               —
            
            
               να καταδικάσει την Επιτροπή των Ευρωπαϊκών Κοινοτήτων στα δικαστικά έξοδα της Δημοκρατίας της Βουλγαρίας.
            
         Ισχυρισμοί και κύρια επιχειρήματα
   Η προσφεύγουσα ισχυρίζεται ότι η προσβαλλόμενη απόφαση C(2007) 5256 τελ. της Επιτροπής, της 26ης Οκτωβρίου 2007, σχετικά με το εθνικό σχέδιο κατανομής δικαιωμάτων εκπομπής αερίων θερμοκηπίου για το 2007 (στο εξής: εθνικό σχέδιο), πρέπει να ακυρωθεί εν όλω ή εν μέρει για τους ακόλουθους λόγους:
   Παράβαση ουσιώδους τύπου
   Η Επιτροπή απέρριψε το βουλγαρικό εθνικό σχέδιο, χωρίς να αιτιολογήσει επαρκώς το συμπέρασμά της ότι το εθνικό σχέδιο δεν ανταποκρίνεται στα κριτήρια 1, 2, 3 και 10 του παραρτήματος III της οδηγίας 2003/87/ΕΚ (1), πράγμα που συνιστά παράβαση του άρθρου 253 της Συνθήκης για την ίδρυση της Ευρωπαϊκής Κοινότητας.
   Η προσβαλλόμενη απόφαση της Επιτροπής εκδόθηκε μετά τη λήξη της προθεσμίας που προβλέπει το άρθρο 9, παράγραφος 3, της οδηγίας 2003/87/ΕΚ.
   Κατά την προσφεύγουσα, η Επιτροπή δεν της παρέσχε τη δυνατότητα, πριν από την έκδοση της απόφασής της, να διατυπώσει τις αντιρρήσεις της σχετικά με την αξιολόγηση του εθνικού σχεδίου με βάση το πρότυπο PRIMES υπό την τελευταία μορφή του, πράγμα που σημαίνει ότι η Επιτροπή πρόσβαλε το δικαίωμα ακρόασης της προσφεύγουσας.
   Παράβαση της Συνθήκης ΕΚ ή νομικού κανόνα που πρέπει να εφαρμοστεί προς εφαρμογή της Συνθήκης
   Κατά το άρθρο 9, παράγραφοι 1 και 3, και το άρθρο 11, παράγραφος 1, της οδηγίας 2003/87/ΕΚ, τα κράτη μέλη έχουν αποκλειστική αρμοδιότητα για τον καθορισμό του συνολικού αριθμού των αδειών εκπομπών. Η Επιτροπή ελέγχει μεν την εφαρμογή των κριτηρίων του παραρτήματος III της οδηγίας, αλλά δεν έχει την εξουσία να καθορίζει τον συνολικό αριθμό των αδειών χωρίς να λαμβάνει υπόψη τα εθνικά σχέδια που έχουν καταρτίσει τα κράτη μέλη. Η Επιτροπή υπερέβη τις ελεγκτικές εξουσίες που της απονέμει η οδηγία, καθόσον αντικατέστησε τη μέθοδο που εφαρμόστηκε από τη Βουλγαρία και είναι σύμφωνη με τα κριτήρια του παραρτήματος III με μια μέθοδο που δεν ενδείκνυται για την αξιολόγηση της βουλγαρικής οικονομίας και αντιβαίνει εν μέρει στα κριτήρια.
   Κατά την προσφεύγουσα, η Επιτροπή αξιολόγησε το βουλγαρικό εθνικό σχέδιο με βάση το πρότυπο PRIMES υπό την τελευταία μορφή του, του οποίου τα στοιχεία τέθηκαν στη διάθεση της Βουλγαρίας μετά την έκδοση της προσβαλλόμενης απόφασης. Κατά συνέπεια, η Επιτροπή παραβίασε την αρχή της έντιμης συνεργασίας.
   Στο πλαίσιο της αξιολόγησης του εθνικού σχεδίου με βάση το πρότυπο PRIMES, η Επιτροπή δεν εξέτασε δεόντως το βουλγαρικό εθνικό σχέδιο σε σχέση με τους σκοπούς της οδηγίας 2003/87/ΕΚ. Η Επιτροπή, αξιολογώντας το βουλγαρικό εθνικό σχέδιο με βάση το πρότυπο РRIМЕS, κατέληξε στο εσφαλμένο συμπέρασμα ότι το σχέδιο δεν ήταν συμβατό με τα κριτήρια 1, 2 και 3 του παραρτήματος III της οδηγίας. Η απόρριψη του σχεδίου και η μείωση του συνολικού αριθμού των αδειών για δικαιώματα εκπομπών κατά 20 % είχε ως αποτέλεσμα να μην τίθενται σε ίση μοίρα, στο πλαίσιο του κοινοτικού συστήματος εμπορίας, οι εκμεταλλευόμενοι βουλγαρικές εγκαταστάσεις με τους εκμεταλλευόμενους άλλες εγκαταστάσεις. Επομένως, η Επιτροπή παραβίασε τις αρχές της αναλογικότητας και της ίσης μεταχείρισης.
   Αν ληφθεί υπόψη η απόφαση του Πρωτοδικείου στην υπόθεση Т-374/04, η Επιτροπή παραβίασε τις αρχές της προστασίας της δικαιολογημένης εμπιστοσύνης και της ασφάλειας δικαίου, διότι δεν εφάρμοσε πλήρως κατά την αξιολόγηση του βουλγαρικού εθνικού σχεδίου τις νομικές πράξεις που εξέδωσε σε σχέση με την οδηγία 2003/87/ΕΚ. Η αρχή της προστασίας της δικαιολογημένης εμπιστοσύνης έχει παραβιαστεί για τον λόγο ότι το βουλγαρικό εθνικό σχέδιο αξιολογήθηκε με βάση το πρότυπο PRIMES υπό την τελευταία μορφή του, του οποίου τα στοιχεία τέθηκαν στη διάθεση της Βουλγαρίας μετά την έκδοση της προσβαλλόμενης απόφασης.
   Η αρχή της ασφάλειας δικαίου έχει παραβιαστεί για τον λόγο ότι η Επιτροπή χρησιμοποίησε ένα ιδιωτικό έγγραφο κατά την αξιολόγηση του βουλγαρικού εθνικού σχεδίου.
   Η αρχή της χρηστής διοίκησης έχει παραβιαστεί για τον λόγο ότι η Επιτροπή δεν εξέτασε προσεκτικά και αντικειμενικά, κατά την αξιολόγηση του συμβατού του βουλγαρικού εθνικού σχεδίου με τα κριτήρια 1, 2 και 3 του παραρτήματος III της οδηγίας 2003/87/ΕΚ, όλους τους κρίσιμους οικονομικούς και οικολογικούς παράγοντες.
   Κατά την προσφεύγουσα πάντα, η Επιτροπή εφάρμοσε εσφαλμένα, κατά την αξιολόγηση του βουλγαρικού εθνικού σχεδίου, τις νομικές πράξεις που εξέδωσε σε σχέση με την οδηγία 2003/87/ΕΚ και που την δεσμεύουν, οπότε παρέβη τα κριτήρια 1, 2, 3, 4, 6 και 10 του παραρτήματος III της οδηγίας 2003/87/ΕΚ.
   
      (1)  Οδηγία 2003/87/ΕΚ του Ευρωπαϊκού Κοινοβουλίου και του Συμβουλίου, της 13ης Οκτωβρίου 2003, σχετικά με τη θέσπιση συστήματος εμπορίας δικαιωμάτων εκπομπής αερίων θερμοκηπίου εντός της Κοινότητας και την τροποποίηση της οδηγίας 96/61/ΕΚ του Συμβουλίου (EE L 275, της 25.10.2003, σ. 32).